 

Prolaz Otokara Keršovanija 1, 52000 PAZIN

Tel./fax.: 052 622-519 E-mail: tajnistvo@vrtic-olgaban-pazin.hr OIB: 05017253133

**ZAPISNIK**

**s 35. sjednice** Upravnog vijeća Dječjeg vrtića “Olga Ban” Pazin održane u **srijedu, 11.srpnja 2018.** s početkom u 15 sati u prostorijama Dječjeg vrtića „Olga Ban“ Pazin u Pazinu.

Nazočni članovi i članice Upravnog vijeća:

1. Veljko Grković, (predsjednik )
2. Vladimir Krulčić, (član)
3. Renata Demark, (članica)
4. Suzana Jašić, (članica)
5. Dano Červar, (član)

Ostali nazočni:

1. Vesna Rusijan, ravnateljica Vrtića,
2. Patricija Jedrejčić, voditeljica računovodstva,
3. Gabrijela Krizmanić, tajnica, zapisničarka na sjednici.

Sjednicom predsjedava g. Veljko Grković, predsjednik Upravnog vijeća (dalje: Predsjednik).

Predsjednik je pozdravio prisutne, utvrdio da postoji kvorum za pravovaljano donošenje odluka. Istakao je da su članovi i članice Vijeća dobili poziv sa slijedećim dnevnim redom.

**Dnevni red:**

1. Verifikacija Zapisnika s 34. sjednice Upravnog vijeća.
2. Izvještaj o financijskom poslovanju za period siječanj-lipanj 2018.
3. Zahtjev Gradskom vijeću Grada Pazina za davanje suglasnosti Dječjem vrtiću „Olga Ban“ Pazin za provedbu ulaganja „Rekonstrukcija zgrade Dječjeg vrtića „Olga Ban“ Pazin na k. č. 2281/1 (za zemljišnu knjigu k.č.257/5) k. o. Pazin u Pazinu.
4. Donošenje odluke o raspisivanju natječaja za jednu odgojiteljicu na neodređeno vrijeme i tri odgojiteljice na određeno vrijeme.
5. Planirane nabavke i suglasnosti (Gradonačelnika / Upravnog vijeća) za nabavku teretnog vozila, konzultantskih usluga, te lakiranje i brušenje parketa u odgojnim skupinama MV u Pazinu.
6. Razno.

Ravnateljica je preložila nadopunu dnevnog reda na način da iza dosadašnje točke 2. slijedi nova točka

**3.Mišljenje Upravnog vijeća o prijedlogu cijena roditeljskih uplata za ped. 2018./2019.g. a da iz dosadašnje točke 3. (koja postaje točka 4.) slijedi nova točka koja postaje točka**

**5. Zahtjev Općine Tinjan o davanju suglasnosti za izgradnju i opremanje zgrade vrtića u Tinjanu.**

Dosadašnje točke 4., 5., i 6. postaju točke 6.,7. i 8.

Uz predložene izmjene dnevnog reda ravnateljica daje obrazloženje.

Sukladno članku 10. Pravilnika o mjerilima, uvjetima i načinu naplaćivanja usluga Dječjeg vrtića „Olga Ban“ Pazin („Službene novine Grada Pazina“ broj 28/03., 24/09. 13/11., 24/15. i 47/16.) Gradonačelnik Grada Pazina predlaže cijene roditeljskih uplata za slijedeću ped. godinu te je potrebno prethodno mišljenje Upravnog vijeća. Obzirom da ne planiramo sjednicu Upravnog vijeća u kolovozu bila je potrebna ova nadopuna.

Općina Tinjan traži uvrštavanje u dnevni red sjednice suglasnost za izgradnju i opremanje vrtića radi prijave projekta na natječaj koji se otvara 2.kolovoza 2018.g. Radi hitnoće davanja suglasnosti predlaže se uvrštavanje u dnevni red sjednice.

**Jednoglasno je s pet glasova „ZA“ prihvaćen dnevni red sjednice s predloženom nadopunom**.

**Ad.1.) Verifikacija Zapisnika s 34. sjednice Upravnog vijeća.**

Predsjednik je podsjetio članice i članove Upravnog vijeća o Zaključcima s prethodne sjednice te je tražio od ravnateljice da iznese kako je prošlo uručivanje roditeljima Rješenja Upravnog vijeća donesena na temelju prigovora na Odluku o upisima.

Ravnateljica je rekla da nije bilo problema oko prihvaćanja Rješenja od strane roditelja, da su roditelji očekivali da će njihov prigovor imati negativan odgovor, ali su svojim stavom htjeli pokazati nezadovoljstvo što je velik broj djece jasličkog uzrasta ostao neupisan u ped.2018./2019.g.

**Ad.2.) Izvještaj o financijskom poslovanju za period siječanj-lipanj 2018.**

Izvjestiteljica po ovoj točki je voditeljica računovodstva, Patricija Jedrejčić

Voditeljica računovodstva je iznijela slijedeće obrazloženje uz Fin. izvještaj za period siječanj – lipanj 2018.

**Prihodi**

AOP 001

Ostvareni prihodi Dječjeg vrtića «Olga Ban» Pazin za I-VI/2018. g. iznose **5.885.197** kn, odnosno indeks **106,2** u odnosu na proteklu godinu.

AOP 045 - indeks **122,1**

Ukupno povećanje indeksa prihoda odnosi se na naplatu prihoda iz općinskih proračuna. U prvom polugodištu 2018. naplaćeno je 327.026 kn prihoda po osnovi plaća koji se odnose na dugovanje iz 2017. godine. Općina Gračišće podmirila je u cijelosti dugovanje za 2017. godinu u iznosu od 301.043 kn te Općina Sv. Petar u Šumi u iznosu od 25.983 kn.

AOP 136 - indeks **10,3**

Na poziciji se knjiže tzv. ostali prihodi koji su u ovom periodu niži nego u istom periodu protekle godine a odnose se na prihode od naplate radnih listova, izleta i ostalih roditeljskih uplata. Prihodi ovise o dinamici naplate.

**Bilješke br. 2. uz Obrazac PR-RAS**

**Rashodi**

AOP 148

Ostvareni rashodi poslovanja iznose **5.590.169** kuna, odnosno indeks 107,4 u odnosu na proteklu godinu.

AOP 149

Rashodi za zaposlene – indeks **102,6**

Povećanje rashoda za zaposlene odnosi se na veći broj zaposlenika nego u istom periodu protekle godine (veći broj zamjena za bolovanja) te povećanje bruto plaće od 1.1.2018. za 2,1% te osnovica za plaću na iznos od 2649,50 (udio u izjednačavanju osnovice iz 2008. godine, još preostaje 1,8 % do izjednačenja osnovice do iznosa od 2698,07 kn.)

AOP 160

**Materijalni rashodi**

Materijalni rashodi indeks - **118,6**

Materijalni rashodi su viši u odnosu na proteklu godinu u nominalnom iznosu od 287.518 kn.

Na ukupno povećanje materijalnih rashoda najviše utječe povećanje rashoda za materijal i sirovine (namirnice) te rashodi za energiju. Rashodi za materijal i energente djelomično su porasli zbog porasta cijena hrane i energenata a djelomično zbog većeg broja upisane djece u istom periodu 2018. godine u odnosu na 2017. godinu. Porasla je cijena energenata -lož ulje za 6,5 %, te cijene hrane za 5-10%.

Rashodi za usluge telefona porasli su zbog činjenice da smo u sve područne vrtiće uveli internet priključke.

**Bilješka 3. Rezultat**

Za period I-VI/2018. Vrtić ima pozitivan financijski rezultat od 353.732 kuna. Višak prihoda sastoji se od viška prihoda nad rashodima u iznosu od 276.030 kuna te višku prihoda iz 2017. godine u iznosu od 77.703 kuna.

Višak prihoda raspodijelit će se tokom razdoblja za rashode prema financijskom planu.

**II Bilješke br. 2. uz obrazac Obveze**

Bilješka 1.

Obveze Vrtića na dan 30.6. 2018. iznose 32.498 kn i odnose se na obveze prema dobavljačima.

Sve obveze prema dobavljačima bit će podmirene po dospijeću valute plaćanja.

Predsjednik je otvorio raspravu.

Raspravljalo se o tome da je pozitivno da su Općina Gračišće i Sv. Petar u Šumi podmirile svoja stara dugovanja ali da je potrebno da se odmah nastavi s „pritiskom“ na Općinu Gračišće da redovno podmiruje obveze prema vrtiću u roku dospijeća svake mjesečne obveze. U protivnom Vrtić ne može poslovati prema Financijskom planu za 2018.g.

**Jednoglasno je s pet glasova „ZA“ prihvaćen Financijski izvještaj za period siječanj-lipanj 2018 sa Zaključkom Upravnog vijeća kojim upozoravaju na dugovanje Općine Gračišće prema Vrtiću.**

**Ad.3) Mišljenje Upravnog vijeća o prijedlogu cijena roditeljskih uplata za ped. 2018./2019.g**

Izvjestiteljica po ovoj točki je ravnateljica, Vesna Rusijan.

 Kako je već spomenutu na početku sjednice, sukladno članku 10. Pravilnika o mjerilima, uvjetima i načinu naplaćivanja usluga Dječjeg vrtića „Olga Ban“ Pazin („Službene novine Grada Pazina“ broj 28/03., 24/09. 13/11., 24/15. i 47/16.) Gradonačelnik Grada Pazina, tijekom kolovoza, predlaže cijene roditeljskih uplata za slijedeću ped. godinu te je potrebno prethodno mišljenje Upravnog vijeća.

Razmatrajući prethodnu točku dnevnog reda (Financijski izvještaj za 1-6/2018.) vidljivo je da su povećani materijalni rashodi koji se prvenstveno odnose na trošak prehrambenih namjernica i energenata (lož ulje) koji su porasli 5-10%. Posljednja promjena cijena roditeljskih uplata bilo je u rujnu 2015.kada su se izjednačile roditeljske uplate Područnih vrtića s roditeljskim uplatama Matičnog vrtića.

Ravnateljica predlaže povećanje cijena roditeljskih uplata od 4,5% za vrtićki program koji trenutno iznosi 622 kn na način da bi se izjednačio s cijenom jasličkog programa koji iznosi 650 kn. Povećanje od 4,5% iznosilo bi nominalno 28 kn mjesečno.

Otvorila se rasprava.

Članica Suzana Jašić shvaća potrebu povećanja ali smatra da je 4,5%, odnosno 28 kn mjesečno, značajno povećanje za roditelje te predlaže povećanje od 2,5% za vrtićki i jaslički program. Pri povećanju od 2,5% povećanje nominalo iznos 16 kn mjesečno za cjelodnevni program.

Nakon duže rasprave članovi Vijeća su se složili s prijedlogom članice Suzene Jašić te su

**jednoglasno s pet glasova „ZA“ donijeli mišljenje o povećanju cijena roditeljskih uplata od 2,5% od 1.rujna 2018.g. Mišljenje Vijeća uputit će se Upravnom odjelu za upravu, samoupravu i društvene djelatnosti radi donošenja prijedloga o cijenama kojeg će uputiti Gradonačelniku na donošenje Zaključka o cijenama.**

**Ad.4) Zahtjev Gradskom vijeću Grada Pazina za davanje suglasnosti Dječjem vrtiću „Olga Ban“ Pazin za provedbu ulaganja „Rekonstrukcija zgrade Dječjeg vrtića „Olga Ban“ Pazin na k. č. 2281/1 (za zemljišnu knjigu k.č.257/5) k. o. Pazin u Pazinu.**

 Izvjestiteljica po ovoj točki je ravnateljica Vesna Rusijan.

Ravnateljica je upoznala članove i članice Vijeća o tome da se ponovno otvara natječaj za Mjeru 7.4. te da je potrebno da se ponovno pregleda i revidira cjelokupna dokumentacija kao i opis samog projekta Suglasnosti. Tekst suglasnosti je u izradi. Na tekstu suglasnosti radi tim iz Vrtića zajedno s konzultantima iz konzultantske tvrtke Eurokonzalting iz Pule.

Konačnu suglasnost na Opis projekta donosi Gradsko vijeće Grada Pazina na Zahtjev Upravnog vijeća Vrtića.

Ravnateljica predlaže Upravnom vijeću da donese Zaključak kojim se upućuje

**zahtjev Gradskom vijeću Grada Pazina za donošenje Odluke o davanju suglasnosti Dječjem vrtiću „Olga Ban“ Pazin za provedbu ulaganja „Rekonstrukcija zgrade Dječjeg vrtića „Olga Ban“ Pazin na k. č. 2281/1 (za zemljišnu knjigu k. č. 257/5) k. o. Pazin u Pazinu.“**

1. **Prilog Zaključku je Opis Projekta „Rekonstrukcija zgrade Dječjeg vrtića „Olga Ban“ Pazin na k.č. 2281/1 k.o. Pazin u Pazinu.**

**Ad. 5.) Zahtjev Općine Tinjan o davanju suglasnosti za izgradnju i opremanje zgrade vrtića u Tinjanu.**

 Izvjestiteljica po ovoj točki je ravnateljica Vesna Rusijan.

 Ravnateljica je rekla da je Vrtić zaprimio Zahtjev Općine Tinjan o davanju suglasnosti za izgradnju i opremanje zgrade vrtića u Tinjanu.

 Općina Tinjan također nije prošla na prethodno objavljenom natječaju te priprema dokumentaciju za novu prijavu. Potrebna im je suglasnost Upravnog vijeća Vrtića. Članovi i članice Vijeća već su upoznati s projektom koji je ostao isti kao i lanjske godine te su

**Jednoglasno s pet glasova „ZA“ donijeli Zaključak:**

1. **Daje se suglasnost Općini Tinjan za izgradnju i opremanje dječjeg vrtića u Tinjanu temeljem prijave na natječaj za Program ruralnog razvoja Republike Hrvatske za 2014. – 2020. god., Podmjera 7.4. Ulaganja u pokretanje, poboljšanje ili proširenje lokalnih temeljnih usluga za ruralno stanovništvo, uključujući slobodno vrijeme i kulturne aktivnosti te povezanu infrastrukturu.**
2. **Ulaganja će se izvršiti temeljem Građevinske dozvole KLASA:UP/I-361-03/16-01/000149; URBROJ: 2163/1-18-04/1-16-0005 od 1.6.2016. u skladu s Glavnim projektom zajedničke oznake 04-B/2015 od prosinca 2015.g. izrađenog od MODUS d.o.o. Pula po ovlaštenom inženjeru arhitekture Bruni Nefatu dipl.ing.arh. za građenje građevine javne i društvene namjere, predškolska ustanova dječji vrtić i jaslice, na k.č. 162/3 k.o. Tinjan.**

**Ad.6.) Donošenje odluke o raspisivanju natječaja za jednu odgojiteljicu na neodređeno vrijeme i tri odgojiteljice na određeno vrijeme.**

Izvjestiteljica po ovoj točki je ravnateljica Vesna Rusijan.

Ravnateljica je rekla da je potrebno da Upravno vijeće raspiše natječaj za **jednu odgojiteljicu na neodređeno** vrijeme iz razloga što je odgojiteljica M.L.M.podnijela zahtjev za sporazumnim prekidom ranog odnosa s 30.6.2018.

Također je potrebno da Upravno vijeće raspiše natječaj **tri odgojiteljice na određeno vrijeme** kao zamjena za dvije odgojiteljice na bolovanju i jedno mjesto na određeno vrijeme za ped.2018./2019.g. za rad u PV u Sv. Petru u Šumi.

Bez rasprave

**jednoglasno je s pet glasova „ZA“ donesena odluka o raspisivanju natječaja za jednu odgojiteljicu na neodređeno vrijeme i tri odgojiteljice na određeno vrijeme.**

**Ad.7.) Planirane nabavke i suglasnosti (Gradonačelnika / Upravnog vijeća) za nabavku teretnog vozila, konzultantskih usluga, te lakiranje i brušenje parketa u odgojnim skupinama MV u Pazinu.**

Izvjestiteljica po ovoj točki je ravnateljica Vesna Rusijan.

Sukladno Pravilniku kojim je regulirana jednostavna nabava, potrebna je suglasnost Gradonačelnika ili Upravnog vijeća za nabavke koje prelaze određene vrijednosti (suglasnost Upravnog vijeća za nabavke od 10.000-30.000 kn, suglasnost Gradonačelnika za nabavke iznad 30.000 kn).

Ravnateljica je **obavijestila** članove i članice Vijeća da planiramo nabavku teretnog vozila (rabljenog) za potrebe kućnog majstora obzirom da vozilo koje je do sada koristio kućni majstor nije više u voznom stanju. Procijenjena vrijednost vozila 67.000 kn (s pdv-om).

Također, radi ponovne prijave na natječaj za rekonstrukciju zgrade vrtića, potrebne su nam konzultantske usluge, procijenjene vrijednosti 48.000 kn (bez pdv-a), za što je potrebna suglasnost Gradonačelnika Grada Pazina.

Ravnateljica traži suglasnost Upravnog vijeća za uslugu brušenja i lakiranja parketa u odgojnim sobama „gornjeg“ vrtića, cca. 130 m2 u vrijednosti 30.000 kn (s pdv-om). Uslugu brušenja i lakiranja parketa odradit će Obrt „Cvitko“ prema ponudi 03/2018.

**Primljena je informacija o potrebnim suglasnostima od Gradonačelnika te je**

**Jednoglasno je s pet glasova „ZA“ donese Zaključak o davanju suglasnosti za brušenje i lakiranje parketa u odgojnim skupinama „gornjeg“ vrtića prema ponudi Obrta „Cvitko“ iz Škropeti.**

Sjednica je završila u 16,30 sati.

**UPRAVNO VIJEĆE**

**DJEČJEG VRTIĆA „OLGA BAN“ PAZIN**

KLASA: 003-06/18-01/05

URBROJ: 2163/01-09-18-2

Zapisničarka: Predsjednik Upravnog vijeća:

 Gabrijela Krizmanić, tajnica Veljko Grković